### NN 120/2016 (21.12.2016.), Dodatak I. Kolektivnom ugovoru za radnike u Odašiljačima i vezama sklopljenom 21. prosinca 2012. godine

KOLEKTIVNI UGOVORI

2621

Na temelju članka 99. i 103. Kolektivnog ugovara za radnike u Odašiljačima i vezama sklopljenog od 21. prosinca 2012. godine

Odašiljači i veze d.o.o., Ulica grada Vukovara 269 d, Zagreb, koje zastupa predsjednik Uprave Aleksandar Golub (u daljnjem tekstu: Poslodavac)

i

Sindikat grafičke i nakladničke djelatnosti Hrvatske, Brešćenskoga 4, Zagreb, Sindikalna podružnica Odašiljači i veze (ranije: Sindikat radnika Odašiljača i veza, Radnička cesta 169, Zagreb) kojeg zastupa predsjednik Darije Hanzalek i sindikalni povjerenik Bruno Margitić (u daljnjem tekstu: Sindikat)

zaključili su u Zagrebu 30. svibnja 2016. godine

DODATAK I.

KOLEKTIVNOM UGOVORU ZA RADNIKE U ODAŠILJAČIMA I VEZAMA SKLOPLJENOM 21. PROSINCA 2012. GODINE

Članak 1.

Stranke suglasno utvrđuju da je među njima 21. prosinca 2012. godine sklopljen Kolektivni ugovor za radnike u Odašiljačima i vezama (u daljnjem tekstu: Osnovni ugovor), ovim Dodatkom I. suglasno određuju njegove sljedeće izmjene i dopune.

Članak 2.

U članku 15., stavku 9. podstavak 1. Osnovnog ugovora mijenja se i glasi:

• »za radnike koji rade u smjenama vrijeme putovanja se ne uračunava u radno vrijeme, osim za radnike koji rade u smjenama na objektima Sljeme, Psunj, Mirkovica, Učka, Ćelevac, Labinštica, Biokovo i Papuk.«

Članak 3.

U članku 15. iza stavka 9. dodaju se stavci 10. do 12. koji glase:

»Radno vrijeme radnika koji rade u smjenama može se rasporediti u jednakom, odnosno nejednakom trajanju po danima, tjednima, odnosno mjesecima.

Ako je radno vrijeme radnika koji rade u smjenama nejednako raspoređeno, radnik u tjednu može raditi najviše do šezdeset sati, uključujući prekovremeni rad, uz pisani pristanak radnika i suglasnost Radničkog vijeća za nejednak raspored radnog vremena veći od pedeset sati tjedno.

Ako je radno vrijeme radnika koji rade u smjenama nejednako raspoređeno, radnik u svakom razdoblju od šest uzastopnih mjeseci, ne smije raditi duže od prosječno četrdeset osam sati tjedno, uključujući prekovremeni rad.«

Članak 4.

U članku 54., stavak 2. Osnovnog ugovora riječi »iznosi prema utvrđenim općim propisima u skladu s mogućnostima Poslodavca« zamjenjuju se riječima »odgovara najvišem neoporezivom iznosu prema posebnim poreznim propisima«.

Članak 5.

U članku 98. Osnovnog ugovora dodaje se stavak 2. koji glasi:

»Poslodavac može otkazati Ugovor ako dođe do bitnog poremećaja u poslovanju. Sindikat može otkazati Ugovor ako Poslodavac ne ispunjava njegove odredbe ili zbog znatnijeg porasta indeksa potrošačkih cijena.«

Članak 6.

U članku 99. stavak 1. Osnovnog ugovora mijenja se i glasi:

»Ugovor se zaključuje na određeno vrijeme do 30. lipnja 2017. godine, uz mogućnost produženja.«

Članak 7.

Sve ostale odredbe Osnovnog ugovora se ne mijenjaju, te ostaju na snazi i u primjeni.

Članak 8.

Ovaj Dodatak Kolektivnom ugovoru za radnike u Odašiljačima i vezama registrirat će se u nadležnom ministarstvu Republike Hrvatske te će biti objavljen u skladu s važećim propisima.

|  |  |  |
| --- | --- | --- |
| ZA SINDIKAT  Predsjednik  Darije Hanzalek, v. r.  Sindikalni povjerenik  Bruno Margitić, v. r. |  | ZA POSLODAVCA  Aleksandar Golub, v. r. |